CELEX: 32013R0718
Language: et
Date: 2013-07-25 00:00:00
Title: Komisjoni määrus (EL) nr 718/2013, 25. juuli 2013 , millega muudetakse määrust (EÜ) nr 608/2004, mis käsitleb toidukaupade ja toidukaupade koostisosade märgistamist, millele on lisatud fütosteroole, fütosteroolestreid, fütostanoole ja/või fütostanoolestreid EMPs kohaldatav tekst

26.7.2013   
            
            
               ET
            
            
               Euroopa Liidu Teataja
            
            
               L 201/49
            
         KOMISJONI MÄÄRUS (EL) nr 718/2013,
   25. juuli 2013,
   millega muudetakse määrust (EÜ) nr 608/2004, mis käsitleb toidukaupade ja toidukaupade koostisosade märgistamist, millele on lisatud fütosteroole, fütosteroolestreid, fütostanoole ja/või fütostanoolestreid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. märtsi 2000. aasta direktiivi 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta (1), eelkõige selle artikli 4 lõiget 3,
   ning arvestades järgmist:
   
               (1)
            
            
               Võttes arvesse toidu teaduskomitee 26. septembri 2002. aasta arvamust (2) ning selleks, et tagada tarbijatele piisav teave, kui nad ostavad toidukaupu ja toidukaupade koostisosi, millele on lisatud fütosteroole, fütosteroolestreid, fütostanoole ja fütostanoolestreid, on komisjoni 31. märtsi 2004. aasta määrusega (EÜ) nr 608/2004 (mis käsitleb toidukaupade ja toidukaupade koostisosade märgistamist, millele on lisatud fütosteroole, fütosteroolestreid, fütostanoole ja/või fütostanoolestreid) (3) sätestatud täiendavad kohustuslikud andmed lisaks neile, mis on loetletud selliste toidukaupade märgistamist käsitleva direktiivi 2000/13/EÜ artiklis 3.
            
         
               (2)
            
            
               Määruses (EÜ) nr 608/2004 on sätestatud, et selliste toidukaupade ja toidukaupade koostisosade märgistus peab muu hulgas sisaldama märget selle kohta, et toode on ette nähtud üksnes inimestele, kes tahavad langetada oma vere kolesteroolitaset. Sellise kohustusliku märke eesmärk on tagada, et toode jõuaks sihtrühmani, ja hoida ära toote tarbimine seda mittevajavate rühmade poolt.
            
         
               (3)
            
            
               Toitumis- ja tervisealaste väidete vabatahtlik lisamine toidu märgistusele on reguleeritud Euroopa Parlamendi ja nõukogu 20. detsembri 2006. aasta määrusega (EÜ) nr 1924/2006 (toidu kohta esitatavate toitumis- ja tervisealaste väidete kohta) (4). Sellest tulenevalt on komisjoni 21. oktoobri 2009. aasta määrusega (EÜ) nr 983/2009, mis käsitleb selliste toidu kohta esitatavate tervisealaste väidete lubamist ja nende lubamisest keeldumist, mis viitavad haigestumise riski vähendamisele ning laste arengule ja tervisele (5), komisjoni 5. mai 2010. aasta määrusega (EL) nr 384/2010, mis käsitleb selliste toidu kohta esitatavate tervisealaste väidete lubamist ja nende lubamisest keeldumist, mis viitavad haigestumise riski vähendamisele ning laste arengule ja tervisele (6), ning komisjoni 16. mai 2012. aasta määrusega (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited (7), lubatud teatavatel kasutustingimustel esitada vere kolesteroolitaseme vähendamise ja selle hoidmisega seotud tervisealaseid väiteid selliste toidukaupade suhtes, mis sisaldavad taimseid steroole ja taimseid stanoole.
            
         
               (4)
            
            
               Määrusega (EÜ) nr 983/2009 on teatavatel kasutustingimustel lubatud kasutada järgmisi tervisealaseid väiteid: „Taimsete steroolide puhul on tõestatud vere kolesteroolitaset vähendav toime. Kõrge vere kolesteroolitase on südame isheemiatõve tekkimise riskitegur” ning „Taimsete stanoolestrite puhul on tõestatud vere kolesteroolitaset vähendav toime. Kõrge vere kolesteroolitase on südame isheemiatõve tekkimise riskitegur”.
            
         
               (5)
            
            
               Määrusega (EL) nr 384/2010 on teatavatel kasutustingimustel lubatud kasutada järgmisi tervisealaseid väiteid: „Taimsete steroolide ja taimsete stanoolestrite puhul on tõestatud vere kolesteroolitaset vähendav toime. Kõrge vere kolesteroolitase on südame isheemiatõve tekkimise riskitegur”.
            
         
               (6)
            
            
               Määrusega (EL) nr 432/2012 on teatavatel kasutustingimustel lubatud kasutada järgmisi tervisealaseid väiteid: „Taimsed steroolid ja taimsed stanoolid aitavad hoida normaalset vere kolesterooli taset”.
            
         
               (7)
            
            
               Lubatud tervisealase väite sõnastus koos sihtrühmale suunatud kohustusliku märkega, mis on sätestatud määruses (EÜ) nr 608/2004, võib tekitada olukorra, et toodet kasutavad tarbijad, kellel ei ole vajadust kontrollida oma vere kolesteroolitaset. Seetõttu, et tagada esitatava teabe järjepidevus selliste toidukaupade ja toidukaupade koostisosade märgistamisel, millele on lisatud fütosteroole, fütosteroolestreid, fütostanoole ja/või fütostanoolestreid, on asjakohane muuta määrusega (EÜ) nr 608/2004 sätestatud kohustuslikku märget, et tagada sõnastus, mis annaks piisavalt teavet selle kohta, mille jaoks see tarvitusele võeti.
            
         
               (8)
            
            
               Et võimaldada toidukäitlejatel kohandada oma toodete märgistus käesoleva määrusega kehtestatud uutele nõuetele vastavaks, on oluline ette näha asjakohane üleminekuperiood käesoleva määruse kohaldamiseks.
            
         
               (9)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega ning Euroopa Parlament ega nõukogu ei ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 608/2004 muutmine
   Määruse (EÜ) nr 608/2004 artikli 2 punkt 3 asendatakse järgmisega:
   
               „3.
            
            
               märge selle kohta, et toode ei ole ette nähtud inimestele, kellel ei ole vajadust kontrollida oma vere kolesteroolitaset.”
            
         Artikkel 2
   Üleminekumeetmed
   Toidukaupu ja toidukaupade koostisosi, millele on lisatud fütosteroole, fütosteroolestreid, fütostanoole ja/või fütostanoolestreid ning mis on turule lastud või märgistatud enne 15. veebruari 2014 ja mis ei vasta käesoleva määruse nõuetele, võib turustada kuni selliste toidukaupade varude lõppemiseni.
   Artikkel 3
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. juuli 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 109, 6.5.2000, lk 29.
   
      (2)  Toidu teaduskomitee arvamus „Üldarvamus eri toiduainetest saadavate fütosteroolide suurte koguste pikaajaliste mõjude kohta”.
   
      (3)  ELT L 97, 1.4.2004, lk 44.
   
      (4)  ELT L 404, 30.12.2006, lk 9.
   
      (5)  ELT L 277, 22.10.2009, lk 3.
   
      (6)  ELT L 113, 6.5.2010, lk 6.
   
      (7)  ELT L 136, 25.5.2012, lk 1.